《答权干用命字韵见惠》
宋代·章甫

峩峩儒衣冠，昕贵知义命。
大道若坦途，狂夫蹈邪径。
惟君异流俗，学古师往圣。
穷居饮一瓢，轻视车千乘。
粹然白玉温，卓尔青松劲。
风流入莲幕，忠恕自天性。
爱贤易好色，避利如深穽。
时邀野人语，亦说禅家病。
不辞王事劳，益知仁者静。
兼旬当阔别，强饭遵时令。
边城霜露寒，淮乡道里夐。
事物多感怀，篇章应寓兴。

作者简介：（1045—1106）建州浦城人，徙居苏州，字端叔。神宗熙宁三年进士。调临川尉，移知寿春。进所著《孟子解义》，除应天府国子监教授，改著作佐郎。元丰中知山阴县，监左藏北库。哲宗朝通判宿州，复除开封府提举常平等事。徽宗即位，知虔州。崇宁初为都官郎中，时立元祐党籍，乃上言元祐臣僚因国事获罪，不应刻名著籍，禁锢子孙。坐忤宰相曾布，降官知泰州。后提举舒州灵仙观以卒。